Debreczeny György

*saját Petőfi Sándorát sétáltatja*

igen: nem az a lány a nemzetalany  
nem az a fekete fiú  
és nem is az a fekete Mercedes  
aki saját Petőfi Sándorát sétáltatja  
udvariaskodik a múzeum udvarán  
és közben hülyeségeket beszél  
a szombati hűvös de csodaszép  
napsütéses időben   
aki regisztrált idejében  
hogy felmelegítse minden kedves  
Petőfi Sándor testét és lelkét  
továbbá bejárassa a nyakörvet  
és a pórázt e szombati hűvös   
de csodaszép felléptetés leléptetés  
és félreléptetés igazán ünnepi alkalmából  
igaz hogy hülyeségeket beszél  
többi napján is a hétnek  
na de a szombat az mégis más eset  
jó alkalom arra hogy bejárassa  
saját kutyahűségét farkasvakságát  
prózáját pórázát és nyakörvét önként  
fel a tappancsokkal bakancsokkal   
a meleg kabáttal  
sapkával és sállal   
fel anyám tyúkjával   
és a világszabadsággal  
legyen egy órád   
egy okosórád szombat délelőtt  
te ostoba  
a világ legboldogabb sétaalanyává  
sétatárgyává (sétatrágyává) varázsolni  
a világ legboldogabb nemzett alanyává  
egy vagy több menhelyi Petőfi Sándort